Бэч Руслан пщIэ хуащI
Къэбэрдей-Балъкъэрым и «Спартак-Налшык» футбол клубым илъэс 80 юбилейр мы махуэхэм игъэлъэпIащ. Къыщалъхуа махуэмрэ командэм и юбилеймкIэ ди гъуащхьауэ цIэрыIуэ Бэч Руслан ехъуэхъуащ командэм и спорт директор Гъубж Вячеславрэ илъэс куэдкIэ гупым и капитану, спорт директору щыта Заруцкий Александррэ.
Бэч Руслан 1953 гъэм дыгъэгъазэм и 22-м къалъхуащ — гъуащхьауэщ, футбол тренерщ. 2006-2011 гъэхэм етIуанэ лигэм щекIуэкI зэIущIэхэм я инспектору лэжьащ.
Топ джэгуныр Бахъсэн къалэм и командэм щыщIидзащ. 1976 гъэм ар кърагъэблэгъащ Налшык и «Спартак»-м. Республикэм и командэ нэхъыщхьэм хэту Руслан илъэсипщIкIэ утыку къихьащ икIи топ джэгуныр 1985 гъэм щигъэтыжащ. Псори зэхэту Бэчыр «Спартак»-м и зэIущIэ 300-м щIигъум хэтащ. 1985 гъэм и шыщхьэуIум и 22-м ди командэм Мейкъуапэ и «Дружба»-м дригъэкIуэкIа зэIущIэм Руслан клубым и тхыдэм къызэрыхэнэжын Iуэхугъуэшхуэ щигъэзэщIащ — «Спартак»-м хэту и хьэрхуэрэгъухэм я гъуэм япэ дыдэу топи 100 дигъэкIащ.
ИлъэсихкIэ Бэчыр командэм и гъуащхьауэ нэхъыфIу къалъытащ. Зы гъэ джэгугъуэм къриубыдэу топ 26-рэ зэрыдигъэкIам илъэс 16-кIэ зыри къефIэкIыфакъым.
«Спартак»-м и тхыдэм Руслан футболист нэхъыфIхэм ящыщу къыхэнащ. 2012 гъэм Урысей Футбол Премьер-Лигэм абы къыхуигъэфэщащ «Футболым зегъэужьыным хэлъхьэныгъэ зэрыхуищIам папщIэ» медалымрэ дамыгъэмрэ.
«Спартак-Налшыкым» и лIыкIуэхэр футболист цIэрыIуэм, тренерым гуапэу ехъуэхъуащ и командэм и юбилеймкIэ икIи КъБР-м СпортымкIэ и министерствэм и щIыхь тхылърэ саугъэтхэмрэ иратащ. Къэбэрдей-Балъкъэрым футболымкIэ и федерацэм щхьэхуэу игъэува «Клубым и легендэ» дамыгъэр Бэч Руслан къыхуагъэфэщащ.
КЪЭХЪУН Бэч.
